b'\n_START_ARTICLE_\nParodymai\n_START_SECTION_\nParodym\xc5\xb3 patikrinimas vietoje\n_START_PARAGRAPH_\nSiekiant patikrinti ar patikslinti liudytojo, nukent\xc4\x97jusiojo ar \xc4\xaftariamojo parodymus d\xc4\x97l \xc4\xafvykio vietos arba situacijos, \xc4\xafvykio dalyvi\xc5\xb3 veiksm\xc5\xb3 ar kit\xc5\xb3 aplinkybi\xc5\xb3, turin\xc4\x8di\xc5\xb3 reik\xc5\xa1m\xc4\x97s nusikalstamai veiklai i\xc5\xa1tirti, galima atvykti su asmeniu, kurio parodymai tikrinami ar tikslinami, \xc4\xaf \xc5\xa1io asmens nurodyt\xc4\x85 viet\xc4\x85 ir sugretinti parodymus su aplinkyb\xc4\x97mis vietoje (LR BPK 196 str. 1 d.)._NEWLINE_Asmuo, kurio parodymai tikrinami ar tikslinami, savaranki\xc5\xa1kai parodo viet\xc4\x85, apie kuri\xc4\x85 dav\xc4\x97 parodymus, paai\xc5\xa1kina savo ankstesnius parodymus akivaizd\xc5\xbeiai juos susiedamas su aplinkyb\xc4\x97mis vietoje ir atsako \xc4\xaf u\xc5\xbeduodamus klausimus. Parodym\xc5\xb3 tikrinimo vietoje metu turi b\xc5\xabti laikomasi \xc5\xa1iame Kodekse numatyt\xc5\xb3 bendr\xc5\xb3j\xc5\xb3 liudytojo ir \xc4\xaftariamojo apklausos taisykli\xc5\xb3._NEWLINE_Pagal apklausiamo asmens parodymus gali b\xc5\xabti atkuriama \xc4\xafvykio situacija ir \xc5\xa1is asmuo gali pademonstruoti parodymuose minimus veiksmus._NEWLINE_Jeigu tikrinant parodymus vietoje randama koki\xc5\xb3 nors objekt\xc5\xb3, galin\xc4\x8di\xc5\xb3 tur\xc4\x97ti reik\xc5\xa1m\xc4\x97s nusikalstamai veikai i\xc5\xa1tirti, jie turi b\xc5\xabti paimami ir \xc5\xa1is faktas nurodomas parodym\xc5\xb3 patikrinimo vietoje protokole.'